Diari Oficial de la Generalitat Valenciana


Sumari del DOGV 9955, del 11-10-2024 (2024/10510)

RESOLUCIÓ de 7 d’octubre de 2024, del Rectorat, per la qual es convoca un procés de preselecció per a cobrir, amb contracte temporal, una plaça de personal investigador en formació per a col·laborar amb el projecte «Síntesi de bionanomaterials avançats amb punts quàntics de carboni amb funcionalitats avançades», del Departament de Química Analítica, Nutrició i Bromatologia. Referència: I-PI 92-24.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9955

Data del DOGV
:   11-10-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/10945

CVE
:   NRTX-D-2510-92291

Data del document
:   07-10-2024

Organisme emissor
:   Universitat d'Alacant

Tipus de document
:   Resolució

Aquest contracte és part de l'ajuda per al projecte d'investigació amb referència PID2023-152869OB-C21 concedit per l'Agència Estatal d'Investigació i finançat per MCIU/AEI/10.13967/117852084922/FEDER, UE i pel Fons Social Europeu Plus (FSE+)

La Universitat d’Alacant, a l’empara del que estableix l’Ordre CIN/1025/2022, de 27 d’octubre, per la qual s’aproven les bases reguladores per a la concessió d’ajudes públiques corresponents a diversos programes i subprogrames del Pla Estatal d’Investigació Científica i Tècnica i d’Innovació 2021-2023, la gestió del qual correspon a l’Agència Estatal d’Investigació, en la convocatòria de tramitació anticipada per a l’any 2023 del procediment de concessió d’ajudes a «Projectes de Generació de Coneixement» i a actuacions per a la formació de personal investigador predoctoral associades a aquests projectes, en el marc del Pla Estatal d’Investigació Científica, Tècnica i d’Innovació 2021-2023, i d’acord amb el que estableix la Normativa reguladora de les convocatòries per a la selecció de personal investigador contractat en règim laboral temporal i la contractació d’aquest, aprovada per Consell de Govern de 29 de juny de 2021 (BOUA de 30 de juny de 2021) i en la Instrucció de la Secretaria General i de la Gerència per la qual s’estableix l’obligatorietat d’utilitzar mitjans electrònics per a la presentació de sol·licituds, aportació de documentació, pagament de les taxes, les comunicacions, les notificacions i la resta de la tramitació en els processos de selecció per a la contractació temporal en règim laboral de personal d’administració i serveis i de personal investigador i altra normativa general d’aplicació, convoca procés de preselecció per a cobrir lloc/s de treball, d’acord amb les bases següents:

*Primera. Nombre de places i característiques del lloc de treball convocat*

1.1. La celebració del contracte de treball i les condicions d’aquest estaran supeditades a la recepció de la subvenció per part de l'Agència Estatal d'Investigació MCIU/AEI/10.13082/002663258123 FEDER, UE i pel Fons Social Europeu Plus (FSE+).

1.2. Nombre de places: una.

1.3. Categoria laboral: investigador o investigadora en formació a través d'un contracte predoctoral regulat en l'article 22 de la Llei de la Ciència 14/2011 d'1 de juny.

1.4. Jornada: 37,5 hores/setmana en horari de matí/vesprada.

1.5. Retribució: 1.391,36 € bruts/mensuals durant el primer any de contracte, de 1.741,34 bruts/mensuals per al segon, tercer i quart any, més pagues extra corresponents segons la normativa vigent, com també els increments retributius que per llei s'aproven per a cada any.

En qualsevol cas, la retribució del contracte no podrà ser inferior al 60% (19.479,12 €) del salari fixat per a les categories equivalents en els convenis col·lectius del seu àmbit d'aplicació durant la primera anualitat, i al 75% (24.348,76€) durant la segona anualitat, tercera i quarta anualitat. Tampoc podrà ser inferior al salari mínim interprofessional que s'establisca cada any, segons l'article 27 del text refós de la Llei de l'Estatut dels Treballadors. Per a l'establiment de les retribucions anteriors es prendrà com a referència mínima la categoria corresponent al Grup Professional M3 de personal laboral de la taula salarial recollida en el conveni únic de personal laboral de l'Administració general de l'Estat.

1.6. Duració inicialment prevista del contracte: màxim 4 anys.

1.7. El contracte predoctoral té vinculat el finançament d’estades que faça la persona seleccionada en centres d’R+D i de les despeses de la matrícula en els ensenyaments de doctorat en la Universitat d’Alacant, d’acord amb l’especificat i les quantitats indicades en l’article 12, 13 i 14 de l’Ordre per la qual s’aprova la convocatòria de tramitació anticipada per a l’any 2023 del procediment de concessió d’ajudes a «Projectes de generació de coneixement» i a actuacions per a la formació de personal investigador predoctoral associades a aquests projectes, en el marc del Pla Estatal d’Investigació Científica, Tècnica i d’Innovació 2021-2023.

D’acord amb el que preveu l’acord del Consell de Govern de 27 de gener de 2022, pel qual s’aprova el IV Pla d’igualtat d’oportunitats entre dones i homes de la Universitat d’Alacant, es fa constar que no hi ha infrarepresentació en cap dels sexes en la categoria laboral d’investigador o investigadora en formació.

*Segona. Objecte*

Col·laborar en el projecte «Síntesi de bionanomaterials avançats amb punts quàntics de carboni amb funcionalitats avançades amb referència (PID2023-152869OB-C21)» fent tasques d’investigació, com també la formació doctoral en l’Àrea de Ciències Experimentals i Biosanitàries amb la finalitat de realitzar una tesi doctoral associada al citat projecte.

*Tercera. Perfil de la plaça*

S’hi valorarà els mèrits de la persona aspirant que tinguen cabuda en els criteris d’avaluació detallats en la base vuitena i que estiguen relacionats amb:

3.1. Desenvolupament de mètodes d’extracció assistida per microones de residus agroalimentaris.

3.2. Processament i caracterització de biomaterials amb funcionalitats específiques.

3.3. Desenvolupament de sistemes d’envasament intel·ligent.

3.4. Titulació:

· Llicenciatura en Química, grau en Química, com també altres titulacions els plans d’estudis de les quals puguen considerar-se equivalents.

· Màster universitari oficial en Química Ambiental i Sostenible o un altre màster el pla d’estudis del qual puga considerar-se equivalent.

*Quarta. Requisits del personal aspirant*

El compliment dels requisits detallats a continuació haurà d’estar referit sempre a la data d’expiració del termini fixat per a la presentació d’instàncies i mantenir-se fins a la data de formalització del contracte.

4.1. Estar en possessió o en condicions d’obtenir la titulació de llicenciat, enginyer, arquitecte, graduat universitari amb grau de, com a mínim, 300 crèdits ECTS (European Credit Transfer System) o màster universitari, o equivalent.

4.2. Reunir els requisits acadèmics necessaris per a l'admissió en el programa de doctorat en Ciències Experimentals i Biosanitàries de la Universitat d'Alacant per a la realització d'una tesi doctoral associada al projecte d'investigació PID2023-152869OB-C21. Durant el termini de presentació de sol·licituds haurà d'aportar el document justificatiu de matrícula o justificant de preinscripció en el programa de doctorat de la Universitat d'Alacant. El document acreditatiu de l'admissió al programa de doctorat haurà de presentar-lo necessàriament a la signatura del contracte.

4.3. No estar en possessió ni en condicions d’obtenir el títol de doctora o doctor, expedit per una universitat espanyola o estrangera.

4.4. Tenir la nacionalitat espanyola o trobar-se en alguna de les situacions que arreplega l’article 57 del Reial decret legislatiu 5/2015, de 30 d’octubre, pel qual s’aprova el text refós de la Llei de l’estatut bàsic de l’empleat públic (BOE de 31 d’octubre). En el cas establit en el punt 4 d’aquest article, quan es requerisca la residencia  legal a Espanya, caldrà estar en possessió d’aquesta en el moment de la formalització i la signatura del contracte de treball.

4.5. Tenir complits 16 anys i no excedir l’edat màxima de jubilació forçosa.

4.6. Tenir les capacitats i aptituds físiques i psíquiques que siguen necessàries per a l’acompliment de les corresponents funcions o tasques, per a la qual cosa, amb caràcter previ a la signatura del contracte, s’haurà d’aportar certificat mèdic que acredite tenir aquestes capacitats i aptituds. A aquests efectes els reconeixements es podran fer a través dels serveis mèdics existents en el Servei de Prevenció de la Universitat d’Alacant.

4.7. No haver sigut separada o separat per mitjà d’expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l’accés al cos o escala de funcionari, o per a exercir funcions semblants a les que exercien en el cas del personal laboral, del qual haguera sigut separat o inhabilitat. En el cas de ser nacional d’un altre Estat, no s’haurà de trobar en situació d’inhabilitació o equivalent ni haurà sigut sotmesa o sotmès a sanció disciplinària o equivalent que impedisca, en el seu Estat, en els mateixos termes l’accés a l’ocupació pública.

*Cinquena. Presentació de sol·licituds*

Les persones que vulguen prendre part en el procés de selecció hauran de presentar en el termini de 10 dies hàbils, a partir de l’endemà de publicació d’aquesta convocatòria en el *Diari Oficial de la Generalitat Valenciana*  (DOGV), la sol·licitud corresponent, que haurà de ser formalitzada a través de la Seu Electrònica <https://seuelectronica.ua.es/>  dins de l’apartat Tràmits/Sol·licitud de places de personal investigador per a projectes d’investigació o accedint a l’adreça següent:

<https://cvnet.cpd.ua.es/eadmua/tramites/iniciartramite?pcodigotramite=tram_contpilab_sol>

En aquesta mateixa aplicació caldrà adjuntar la documentació que s’indica en aquesta mateixa base escanejada en format JPG, JPEG, PDF, DOC o DOCX. Es recomana una resolució de 200 ppp i escaneig en blanc i negre. La grandària màxima de tota la documentació que cal adjuntar no podrà superar els 100 Mb.

Els mitjans electrònics que cal usar en la tramitació de les sol·licituds són els determinats en la Seu Electrònica. En la Guia per a la realització del tràmit de Sol·licitud de places de personal investigador per a projectes d’investigació, que es troba disponible en la següent pàgina web del Servei de Selecció i Formació <https://s.ua.es/va/nSd5>  pot consultar-se tota la informació relativa al procés de presentació de sol·licituds.

El correu electrònic que el personal aspirant indique en la seua sol·licitud servirà per a l’enviament d’avisos, a títol informatiu, de les diferents resolucions o altres actes que es publiquen en l’expedient electrònic d’aquesta convocatòria, que en cap cas substituiran la notificació, que es realitzarà en la forma establida en la base desena.

Documentació digitalitzada que s’haurà d’adjuntar a la sol·licitud, segons indica el punt 5 de la Guia per al tràmit Sol·licitud de places personal investigador per a projectes d’investigació:

5.1. Títols acadèmics que es requereixen per a poder participar en la convocatòria. El personal aspirant podrà optar entre donar consentiment a la Universitat d’Alacant per a la consulta dels títols universitaris quan formalitze la sol·licitud o adjuntar-hi els títols acadèmics. En el cas de no estar en possessió dels títols, caldrà acreditar el pagament de les taxes per a l’expedició o certificacions acadèmiques on conste que s’han finalitzat tots els estudis conduents a l’obtenció d’aquests. La documentació requerida en aquest punt haurà de ser adjuntada seleccionant en tipus de document «Títol universitari».

Aquells documents acreditatius de la titulació que es presenten en un idioma diferent d’algun dels oficials a la Comunitat Valenciana hauran d’anar acompanyats de traducció per intèrpret jurat.

5.2. Document justificatiu de matrícula o justificant de preinscripció en un programa de doctorat de la Universitat d'Alacant. La documentació requerida en aquest punt haurà de ser adjuntada seleccionant en tipus de document «Admissió o matricula programa de doctorat».

5.3. Declaració responsable de no estar en possessió ni en condicions d’obtenir el títol de doctora o doctor. S’adjuntarà mitjançant la selecció en tipus de documents «Altres».

5.4. Model de currículum <https://s.ua.es/va/HDIi>  de la Universitat d’Alacant per a personal investigador en projectes d’investigació, d’ús obligatori ,disponible en la següent adreça de la pàgina web de la Universitat: <https://s.ua.es/va/Hn9d>  que haurà de ser adjuntat en l’apartat «Model currículum», i acompanyar la documentació acreditativa de tots els mèrits al·legats amb les següents especificacions següents:

5.4.1. Per a la situació professional actual (part A.1) i contractes (part C4), caldrà annexar-se en l’apartat ‘III. Experiència professional’:

0.4.2.5. Informe de Vida Laboral expedit per la Tresoreria General de la Seguretat Social.

6.9.3.7. Per a experiència en una administració pública o universitat pública: certificat–full de serveis, i per a experiència en el sector privat: contractes de treball.

En els dos casos, quan de les dades contingudes en el certificat–full de serveis o contracte de treball, no es desprenga la relació amb el perfil de la plaça (bases 4a), es complementarà amb un certificat de l’empresa on consten les funcions desenvolupades.

1.0.3.9. En el cas de les persones treballadores per compte propi o autònomes, caldrà aportar certificat de l’empresa o empreses amb les quals haja col·laborat on s’acredite l’obra o el servei realitzat, alta en l’Impost d’Activitats Econòmiques (IAE) o inscripció en registre d’activitats, en els dos casos sempre que quede identificada l’activitat.

7.8.3.6. Per a poder acreditar l’activitat laboral a l’estranger haurà d’aportar certificat equivalent a la vida laboral espanyola, els contractes de treball o de prestació de serveis, com també document que acredite la finalització de la relació laboral que permeta constatar l’experiència al·legada en l’empresa i les dates d’aquesta. Aquells documents acreditatius que es presenten en un idioma diferent d’algun dels oficials a la Comunitat Valenciana, hauran d’anar acompanyats de traducció per intèrpret jurat.

5.4.2. Per a la formació acadèmica (part A.2), que haurà d’annexar-se en l’apartat ‘I. Formació acadèmica’:

7.7.5.1. Certificacions acadèmiques, en les quals consten totes les assignatures superades, amb els crèdits d’aquestes, les qualificacions obtingudes, el curs acadèmic i la nota mitjana de l’expedient de les titulacions oficials que posseïsca. Si els estudis s’han cursat a la Universitat d’Alacant, la certificació podrà ser substituïda per una fitxa informativa segellada per la secretaria del centre en la que conste aquesta informació.

Si la certificació acadèmica està expedida en un idioma diferent d’algun dels oficials a la Comunitat Valenciana, haurà d’anar acompanyada de traducció per intèrpret jurat.

Quan es tracte de certificats expedits per centres estrangers es farà constar, a més, quines són les qualificacions màximes i mínimes dins del sistema d’avaluació corresponent i quina és la qualificació mínima per a aprovar, com també el nombre de crèdits o hores lectives de cada assignatura.

9.3.3.1. Per al Treball de Final de Grau (part B.1) i Treball de Fi de Màster (part B.2), que haurà d’annexar-se en l’apartat ‘II. Experiència investigadora’:

– Enllaç al repositori institucional en què es trobe el document. En defecte d’això, còpia de primera pàgina en què conste autor, títol i tutor i còpia de la pàgina amb el resum/abstract del treball.

0.7.5.1. Per a les publicacions (part C.1), que hauran d’annexar-se en l’apartat ‘II. Experiència investigadora’: Enllaç al document o DOI si són accessibles en obert o des de la UA. En defecte d’això:

– Per a articles en revistes:

· Còpia de la primera i última pàgina de l’article.

· Còpia de la pàgina o les pàgines de l’índex del número o volum de la revista (en el cas que no figure en la primera pàgina de l’article).

– Per a llibres i capítols de llibre:

· Còpia de la portada i títol, autors (o editors), crèdits del llibre (editorial, ISBN...), índex i any de publicació.

· En el cas de capítols de llibre, a més s’haurà d’incloure: la primera i l’última pàgina del capítol, com també l’índex de capítols en el qual figure la contribució del sol·licitant.

2.1.9.7. Per a congressos en els quals ha participat (part C.2), que haurà d’annexar-se en l’apartat ‘II. Experiència investigadora’:

– Còpia del resum presentat/abstract i certificat que acredite el tipus de participació (assistència, presentació).

– En cas de publicació: còpia de la caràtula i índex i crèdits de l’editorial (ex. ISBN/ISSN), primera i última pàgines de la contribució.

0.6.0.6. Per a projectes o línies d’investigació en les quals ha participat (part C.3), que haurà d’annexar-se en l’apartat ‘II. Experiència investigadora’:

– Còpia del document oficial de concessió.

– Certificat de participació en projecte/línia d’investigació signat per la Universitat o el responsable del projecte en què figure la documentació que suporte les dades incloses en el CV.

6.8.0.9. Per a patents i altres mèrits tecnològics o de transferència en què ha participat (part C.4), que haurà d’annexar-se en l’apartat ‘II. Experiència investigadora’:

– Còpia dels documents oficials de registre i concessió.

– Còpia dels documents que acrediten l’explotació de patents.

– Còpia dels documents que acrediten la transferència de tecnologia i altres resultats R+D.

0.2.6.9. Per a la part C.5, que haurà d’annexar-se en l’apartat ’Altres mèrits’:

– Estades en centres nacionals i internacionals i/o en el sector industrial:

· Còpia de la concessió de l’ajuda de l’estada de l’entitat finançadora, en la qual s’especifique la destinació i la duració.

· Còpia de la carta del centre receptor, en la qual es constate l’estada, el període temporal i el tema tractat.

– Per a cada ajuda o beca, copia de la concessió per l’organisme (entitat finançadora).

– Cursos i seminaris d’especialització (exclosos els corresponents als programes de doctorat): certificat d’assistència i/o aprofitament, duració del curs (en hores) i, si escau, qualificació obtinguda.

– Coneixement de valencià i altres idiomes; s’hi adjuntarà, sempre que es detalle expressament en el perfil de la plaça (base tercera), la valoració del coneixement de valencià i altres idiomes. S’hi adjuntarà seleccionant en tipus de documents «Altres mèrits».

· Valencià: certificats recollits en la Normativa per la qual s’estableixen els certificats de coneixement de valencià que expedeix el Servei de Llengües de la Universitat d’Alacant i les equivalències d’altres títols, diplomes i certificats, aprovada en el Consell de Govern de 26/10/2023, BOUA de 31.10.2023 <https://s.ua.es/va/aEPb>

· Idiomes: certificat que acredite el nivell d’idioma o idiomes detallats, segons els nivells del Marc Europeu Comú de Referència (MECR), i d’acord amb el que estableix la Normativa per la qual s’estableixen els certificats de coneixement de llengües estrangeres de la Universitat d’Alacant i les equivalències d’altres títols, diplomes i certificats, aprovada en el Consell de Govern de 26/10/2023, BOUA de 31.10.2023 <https://s.ua.es/va/aEPa>

En el cas de cursos realitzats pel Centre Superior d’Idiomes de la Universitat d’Alacant, s’haurà d’acreditar l’equivalència d’aquests cursos amb el nivell del MECR. Per a fer-ho, s’haurà d’adjuntar el títol amb el revers d’aquest en què conste aquesta circumstància. El personal de la UA també podrà acreditar-la a través del certificat electrònic disponible en UACloud/ eAdministració/Tràmits laborals/Certificat de formació/Certificat, en què s’especifica aquesta equivalència.

La comissió no valorarà aquells mèrits que, tot i haver-se al·legat, no hagen sigut degudament acreditats una vegada finalitzat el termini establit en la base 8a per a la presentació d’esmenes a la relació provisional de persones aspirants admeses i excloses.

En qualsevol moment del procés, es podrà sol·licitar a la persona aspirant la presentació dels originals dels documents presentats i, si escau, de la traducció per intèrpret jurat d’aquests.

*Sisena. Relació de persones admeses i excloses*

Una vegada finalitzat el termini de presentació d’instàncies, es publicarà la relació provisional de persones admeses i excloses. A partir de l’endemà de la publicació, les persones interessades tindran un termini de 5 dies hàbils per a la presentació de possibles esmenes accedint al seu expedient en administració electrònica, com s’indica en l’apartat d’esmena de la Guia per a la realització del tràmit de Sol·licitud de places de personal investigador per a projectes d’investigació.

Transcorregut aquest, es publicarà la relació definitiva de persones admeses i excloses.

*Setena. Comissió de selecció*

La comissió encarregada de resoldre la convocatòria estarà composta per 5 membres de ple dret i els seus suplents: presidenta o president, secretària o secretari i 3 vocals. Cada sindicat present en la mesa negociadora podrà proposar la participació d’una observadora o un observador.

La comissió elaborarà un informe on es descriga el procés d’avaluació i selecció i es justifique la idoneïtat de la persona seleccionada, sobre la base dels criteris i subcriteris citats en la base vuitena.

La composició de les comissions haurà d’ajustar-se als principis d’imparcialitat i professionalitat dels components, i caldrà procurar una composició equilibrada entre dones i homes, tret que no siga possible per raons fundades i objectives degudament motivades.

La comissió vetlarà perquè queden garantits els principis de mèrit, capacitat i d’igualtat d’oportunitats i de tracte entre dones i homes, com també la igualtat d’oportunitats de les persones amb discapacitat i s’adoptaran en el procediment les oportunes mesures d’adaptació a les necessitats d’aquestes i també el que disposa l’apartat 5 de l’article 4.bis de la Llei 14/2011, d’1 de juny.

*Vuitena. Sistema de selecció*

Baremació de mèrits, la Comissió valorarà els mèrits al·legats pel personal aspirant en els currículums, una vegada acordats els criteris de valoració específics ajustats als criteris i els subcriteris següents:

– Criteri 1. Trajectòria acadèmica i/o cientificotècnica de la persona candidata (fins a 50 punts).

· Subcriteri 1.a): Aportacions cientificotècniques (fins a 45 punts). Es valorarà l’expedient acadèmic i altres mèrits curriculars de la persona candidata, com també l’adequació d’aquests a les tasques que cal fer d’acord amb la formació i experiència professional.

· Subcriteri 1.b): Mobilitat i internacionalització (fins a 5 punts). Es valorarà la rellevància i l’impacte en la seua trajectòria investigadora de les estades de la persona candidata en centres nacionals i internacionals i/o en el sector industrial, atès el prestigi de l’entitat de recepció de l’estada i a l’activitat desenvolupada en aquesta.

– Criteri 2. Adequació de la persona candidata a les activitats d’investigació que cal desenvolupar (fins a 50 punts). Es valorarà l’adequació de la persona candidata al programa, projecte o activitats d’investigació que cal desenvolupar d’acord amb la seua formació i experiència prèvies. Per a això, es tindrà en compte el valor afegit que la realització del projecte representarà per a la seua carrera investigadora, i el valor aportat al centre i a l’equip receptor.

Només podran ser considerats aquells mèrits obtinguts fins al dia en què finalitze el termini de presentació d’instàncies establit en la base cinquena.

Els resultats provisionals, juntament amb els criteris de valoració específics del barem, seran publicats amb un termini de reclamacions establit per la comissió d’almenys 3 dies hàbils. Contra aquests resultats provisionals, les persones interessades tindran la possibilitat de presentar reclamacions accedint al seu expedient en administració electrònica, com s’indica en l’apartat de reclamacions de la Guia per a la realització del tràmit de Sol·licitud de places de personal investigador per a projectes d’investigació. Vistes les reclamacions, o transcorregut l’esmentat termini sense haver-se’n presentat cap, es publicaran els resultats definitius.

Realitzada la proposta de provisió definitiva, que es farà pública en la  Seu Electrònica, la comissió podrà acordar la constitució d’una borsa de treball amb la resta de persones aspirants no seleccionades, sempre que s’adeqüen al perfil i l’objecte de la convocatòria (base segona i tercera), ordenada per puntuació de major a menor, que podrà utilitzar-se en cas de renúncia, absència temporal o baixa definitiva de la persona preselecionada, o per a cobrir noves necessitats del mateix projecte, que seran nomenades segons ordre de puntuació.

*Novena. Preselecció*

La comissió, per a l’elaboració de la proposta de preselecció sumarà les puntuacions obtingudes i les ordenarà de major a menor, i la proposta correspondrà a la persona aspirant amb més puntuació. Els casos d’empat que es produïsquen es dirimiran de la manera següent, segons el que estableix l’Ordre CIN/1025/2022, de 27 d’octubre, per la qual s’aproven les bases reguladores per a la concessió d’ajudes públiques corresponents a diversos programes i subprogrames del Pla Estatal d’Investigació Científica i Tècnica i d’Innovació 2021-2023, la gestió de la qual correspon a l’Agència Estatal d’Investigació:

1r. Es dirimirà a favor de la persona aspirant que tinga major puntuació en la valoració dels criteris 1 i 2 detallats en la base viutena, segons l’ordre en el qual se citen.

2n. Si continuara persistint l’empat es resoldrà mitjançant sorteig per part de la Comissió de Selecció.

La proposta de la comissió s’elevarà al rector, per a la seua resolució. Posteriorment, si es compleixen les condicions establides en la base 1.1, es formalitzarà el contracte laboral a través del Servei de Gestió de Personal Docent i les condicions de treball del qual de podran ser objecte de modificacions substancials a l’empara dels articles 12.4.e) i 41 de l’Estatut dels treballadors.

A la vista dels resultats de l’aplicació del sistema de selecció, i en cas d’evidenciar-se la inadequació dels mèrits del personal aspirant al perfil i a l’objecte de la convocatòria, es podrà declarar motivadament la no preselecció del lloc convocat.

*Desena. Informació i notificacions a les persones aspirants*

D’acord amb l’article 45.1.b) de la Llei 39/2015, d’1 d’octubre. esmentada anteriorment, les publicacions detallades en aquestes bases, com també la informació d’altres actes que es deriven d’aquesta convocatòria que requerisquen publicació, incloent-hi els recursos en via administrativa, a l’efecte de notificació es faran en la Seu Electrònica, en l’apartat «Altres documents generals» de l’expedient de l’aspirant associat a aquesta convocatòria, que substitueix la notificació a les persones interessades i produeix els mateixos efectes.

En l’adreça de la següent pàgina web del Servei de Selecció de Personal/Selecció de Personal d’Investigació

<https://s.ua.es/va/njdA>

es troba la informació general referida a la convocatòria i l’accés a tota la normativa i legislació que s’hi esmenta.

En el cas que calga realitzar alguna notificació individual, es farà a través del sistema de notificació electrònica de la UA.

*Onzena. Signatura del contracte*

En el termini de 15 dies hàbils des de la notificació per part de la Unitat de Gestió de Personal Docent i Investigador a la persona preseleccionada, es formalitzarà el contracte, sempre que no haja transcorregut 3 mesos des de l'endemà de la publicació en la pàgina web de l'Agència de la resolució de la concessió. La incorporació del personal investigador predoctoral al seu lloc de treball serà necessàriament el dia 1 del mes que corresponga. Per a això, des de la Unitat de Gestió de Personal Docent i Investigador se li requerirà els documents que acrediten els requisits de la convocatòria i la documentació necessària per a formalitzar el contracte, que haurà de presentar mitjançant instància genèrica a través del Registre Electrònic de la Universitat d’Alacant (disponible en la Seu Electrònica de la Universitat d’Alacant), o a través de Uacloud/eAdministració/tràmits/instància genèrica.

En el moment previ a la signatura del contracte, la persona aspirant proposada haurà d'acreditar haver sigut admés o estar matriculat en un programa de doctorat de la Universitat d'Alacant amb una certificació emesa per l'Escola Internacional de doctorat de la UA.

Si la persona ha sigut contractada sota la modalitat de contracte predoctoral prèviament, la duració del contracte no podrà excedir el màxim establit en l’article 21.c) de la Llei 14/2011, d’1 de juny.

No podran ser contractades, en qualsevol cas, les persones que ja estiguen en possessió o en condicions d’obtindre la titulació de Doctor per qualsevol universitat espanyola o estrangera.

És podrà formalitzar una addenda al contracte per al desenvolupament del POP (període d’orientació postdoctoral) amb les persones contractades que obtinguen el títol de doctor/a abans de la finalització de l’ajuda, amb una duració màxima de 12 mesos comptadors des de l’endemà de l’obtenció del títol de doctor/a. A aquest efecte, és considera que s’ha obtingut el títol de doctor/a en la data de l’acte de defensa i aprovació de la tesi doctoral. En qualsevol cas, la duració del contracte no podrà excedir del màxim establit en l’article 21.c) de la Llei 14/2011, d’1 de juny.

D’acord amb l’art. 29 de la normativa referenciada a l’inici de la convocatòria, les persones aspirants proposades amb titulacions obtingudes a l’estranger hauran d’acreditar que estan en possessió de la convalidació corresponent o de la credencial que acredite, si escau, l’homologació o la declaració d’equivalència de la titulació. Aquest requisit no serà aplicable a les persones aspirants que hagueren obtingut el reconeixement de la qualificació professional, en l’àmbit de les professions regulades, a l’empara de les disposicions de dret comunitari, i hauran d’adjuntar-la.

En el cas de titulacions obtingudes a l’estranger que no estiguen homologades, declarada l’equivalència o reconegudes en la data de finalització del termini de presentació de sol·licituds, s’haurà d’acreditar haver iniciat la tramitació per a l’homologació, la declaració d’equivalència o el reconeixement.

En el termini de 6 mesos la persona proposada haurà d’aportar document acreditatiu de l’homologació, la declaració d’equivalència o el reconeixement professional, o de la situació en què es troba aquesta sol·licitud. Si transcorreguts 9 mesos des que es va iniciar la tramitació no s’ha presentat cap dels documents indicats en aquest paràgraf, es rescindirà el contracte.

De la mateixa manera, si l’autoritat competent resol la denegació de l’homologació, l’equivalència o el reconeixement, es rescindirà el contracte, i s’entendrà que hi haurà denegació quan aquesta es condiciona al compliment de determinats requisits, mentre no es complisquen. En tots els casos, l’aspirant en qüestió estarà obligat a comunicar a l’òrgan convocant la resolució d’homologació, equivalència o reconeixement.

Quant al seguiment cientificotècnic del treball realitzat pel personal contractat, es tindrà en compte l'indicat en l'article 30 de la de l'Ordre per la qual s'aprova la convocatòria de tramitació anticipada per a l'any 2022 del procediment de concessió d'ajudes a «Projectes de Generació de Coneixement» i a actuacions per a la formació de personal investigador predoctoral associades a aquests projectes, en el marc del Pla Estatal d'Investigació Científica, Tècnica i d'Innovació 2021-2023.

*Dotzena. Protecció de dades personals*

D’acord amb el que disposa la legislació vigent en matèria de protecció de dades, us comuniquem que la Universitat d’Alacant tractarà les dades aportades amb la finalitat de gestionar i resoldre la convocatòria. La base de legitimació d’aquest tractament es basa en el compliment d’una missió feta en interès públic o en l’exercici dels poders públics conferits a la Universitat d’Alacant. En el marc dels tractaments esmentats, les vostres dades no podran ser cedides, excepte obligació legal i seran conservades durant el temps estrictament necessari per a complir amb la finalitat esmentada.

Us informem que la persona interessada podrà exercir els seus drets en relació amb el tractament de les dades personals d’accés, rectificació i supressió, entre d’altres, mitjançant una sol·licitud dirigida a la Gerència de la Universitat en el Registre General de la Universitat d’Alacant, o bé a través de la Seu Electrònica <https://seuelectronica.ua.es/va/index.html>. Podrà, així mateix, posar-se en contacte amb el delegat de Protecció de Dades a través de l’adreça hsv@vu.hg

La informació addicional i detallada sobre protecció de dades, els drets de la persona interessada i la Política de Privacitat de la Universitat d’Alacant es poden consultar en l’enllaç següent: <https://seuelectronica.ua.es/va/privadesa.html>

*Tretzena. Recursos*

Contra aquesta convocatòria, les bases i qualsevol acte administratiu que se’n deriven, que esgoten la via administrativa, pot interposar-se recurs contenciós administratiu davant del jutjat contenciós administratiu d’Alacant que siga competent, en el termini de dos mesos comptadors a partir de l’endemà de ser publicada, d’acord amb el que estableix l’article 114 de la Llei 39/2015, d’1 d’octubre, del procediment administratiu comú de les administracions públiques; el 38.4 de la Llei orgànica 2/2023, de 22 de març, d’universitats i el 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament podran interposar recurs de reposició en el termini d’un mes comptador a partir de l’endemà de la publicació d’aquesta convocatòria davant el rector, d’acord conformitat amb el que disposen els articles 123 i 124 de la Llei 39/2015. Tot això sense perjudici que s’utilitze qualsevol altra via que es considere oportuna.

Davant de les actuacions definitives de la comissió de valoració, podrà interposar-se un recurs d’alçada previst en l’article 121 de la Llei 39/2015 en el termini d’un mes comptador des de l’endemà de les publicacions o notificacions. El recurs podrà interposar-se davant de l’òrgan que va dictar l’acte que s’impugna o davant del rector com a òrgan competent per a resoldre’l.

La interposició dels recursos de reposició o d’alçada haurà de fer-se a través de l’expedient del personal aspirant en administració electrònica, com s’indica en l’apartat «Recursos» de la Guia per a la realització del tràmit de Sol·licitud de places de personal investigador per a projectes d’investigació.

No es podrà presentar recurs davant de les resolucions o dels actes que, per establir un termini d’esmenes, reclamacions o al·legacions, no siguen definitius. Les resolucions que es produïsquen després d’aquest tràmit sí que seran susceptibles del recurs corresponent.

  

Alacant, 7 d'octubre de 2024

Juan Mora Pastor

Rector en funcions